РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/154-21

5. мај 2021. године

Б е о г р а д

ЗАПИСНИК

ПЕТЕ СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 28.АПРИЛА 2021. ГОДИНЕ

Седница је почела у 13,00 часова.

Седници је председавао др Муамер Зукорлић, председник Одбора.

Седници су присуствовали чланови Одбора: др Марко Атлагић, Милица Дачић, Наташа Јовановић, Братислав Југовић, Нандор Киш, Владица Маричић, Милијана Сакић, Горан Спасојевић, Љубиша Стојмировић и Самира Ћосовић.

Седници су присуствовали и заменици чланова: Марина Рагуш (заменик Софије Максимовић) и др Жарко Обрадовић (заменик др Предрага Марковића).

Седници нису присуствовали чланови Одбора: Милош Банђур, Невена Ђурић, др Михајло Јокић, Софија Максимовић, др Предраг Марковић и Живота Старчевић, нити њихови заменици.

Седници су, на позив председника Одбора, присуствовали и представници Министарства омладине и спорта: Вања Удовичић, министар, Милија Лазаревић, в.д. секретара Министарства, Милица Вукашиновић Весић, директорка Антидопинг агенције Републике Србије и Бојан Вајагић из Антидопинг агенције Републике Србије, као и представници Министарства просвете, науке и технолошког развоја: Бранко Ружић, министар, Маријана Дукић Мијатовић, државни секретар, Александар Јовић, помоћник министра за међународну сарадњу и европске интеграције и Владимир Поповић, правник у Министарству.

Марина Рагуш је изнела предлог, у име Пододбора за информатичко друштво и дигитализацију, за допуну дневног реда тачком 5: „Разматрање предлога за организовање другог јавног скушања на тему: „Државни дата центар: информациона безбедност и заштита података”.

Одбор је већином гласова (10 гласова – ЗА, 2 – није гласало) прихватио предлог о допуни дневног реда тачком 5. која гласи: “Разматрање предлога за организовање другог јавног скушања на тему: „Државни дата центар: информациона безбедност и заштита података“.

 Пошто више није било предлога за измену и допуну дневног реда, након гласања, Одбор је једногласно (12 гласова – ЗА) усвојио допуњени следећи:

Д н е в н и р е д:

1. Разматрање Предлога закона о изменама и допунама Закона о спречавању допинга у спорту, у начелу, који је поднела Влада (број: 011-635/21 од 9. априла 2021. године);
2. Разматрање Предлога закона о потврђивању Протокола за измену и допуну Споразума између Владе Републике Србије и Владе Сједињених Aмеричких Држава о научној и технолошкој сарадњи, који је поднела Влада (број: 011-636/21 од 9. априла 2021. године);
3. Разматрање Информације о раду Министарства, просвете, науке и технолошког развоја за период октобар – децембар 2020. године;
4. Разматрање Информације о раду Министарства, просвете, науке и технолошког развоја за период јануар – март 2021. године;

1. Разматрање предлога за организовање другог јавног скушања на тему: „Државни дата центар: информациона безбедност и заштита података“.

 Пре преласка на рад по утврђеном дневном реду, Одбор је, једногласно (12 гласова – ЗА) усвојио записник са четврте седнице Одбора за образовање, науку, технолошки развој и информатичко друштво, која је одржана 11. фебруара 2021. године.

ПРВА ТАЧКА ДНЕВНОГ РЕДА**:** **Разматрање Предлога закона о изменама и допунама Закона о спречавању допинга у спорту, у начелу**

У уводној речи поводом ове тачке дневног рега, Вања Удовичић, министар омладине и спорта, је у кратким цртама истакао важност усвајања овог Предлога закона, истакавши да је основни Закон о спречавању допинга у спорту усвојен 2014. године, да је испунио сва очекивања и да је потпуно инплементиран. Измене и допуне овог закона се темеље на усавршавању процедура, где је акценат стављен на превентиву а репресивне мере се примењују само у крајњим, нужним случајевима. Истакнута је улога Антидопинг агенције Републике Србије, како у земљи, тако и у иностранству, што се огледа и у овој иницијативи за измене и допуне закона, како би на време ускладили националне легислативе са Светским антидопинг кодексом, који је у примени од 1. јануара 2021. године. На тај начин, Србија ће бити једна од првих земаља која ће у кратком року хармонизовати националне законске прописе са међународним спортским правилима у области спорта.

Од новембра 2014. године, када је Закон о спречавању допинга почео да се примењује, извршено је 5.129 контрола и утврђено 49 неправилности које су санкционисане. Репресивне мере су примењене како на спортистима, тако и на животињама (у овим случајевима су били у питању коњи), јер су предмет допинг контроле и животиње које се користе у спорту. Одржано је 320 едукативних састанака спортиста, покренута је „*on line“* едукација спортских савеза и спортиста, као и вршњачка едукација о штетности допинга у спорту, коју је похађало више од 10.000 основаца и средњошколаца.

Министар је нагласио да је здравље спортиста првенствено мотив због кога се инсистира на антидопинг контролама, али је у питању и социјална компонента друштва, јер су спортисти ипак идоли младим генерацијама и друштву у целини.

Измене Закона се односе првенствено на усклађивање са Светским антидопинг кодексом и на усавршавање начина инспекцијског надзора. Наиме, међународна Конвенција о спречавању допинга, која је донета 2009. године, прописује дисквалификовање спортиста и искључивање из међународних спортских такмичења, као и немогућност организовања међународних такмичења, земљама које нису ускладиле своје законодавство са међународним стандардима у области спорта. Овим изменама и допунама закона се уводи и једанаесто правило (до сада их је било 10), које се односи на забрану застрашивања спортиста или неког другог лица које има сазнања о допингу и има намеру да то пријави. Министарство, као иницијатор измена и допуна закона, је увело и неизвесност у антидопинг контролу, тако што је прописано да Антидопинг агенција Републике Србије својим годишњим планом и у сарадњи и договору са гранским спортским савезима, спроводи антидопинг контролу током целе године. Ово је битно, јер су се у претходном периоду антидопинг контроле спроводиле само у полуфиналним и финалним такмичењима.

 Промене се односе и на увођење Управног одбора антидопинг Агенције, где ће два члана бити представници Параолимпијског комитета. Предложена је и већа независност рада антидопинг Одбора, као другостепеног органа, на начин да ће чланови овог Одбора бити предложени од Олимпијског комитета Србије, Параолимпијског комитета Србије и Спортског савеза Србије, који ће међу собом бирати председника.

Све предложене измене и допуне су у сврху очувања основних принципа спорта – фер плеја и правичности, као и једнакости у остваривању спортских резултата, чему ће допринети и усавршавање антидопинг контроле и њеним усклађивањем са међународним стандардима.

 У дискусији су учествовали др Муамер Зукорлић, председник Одбора и Горан Спасојевић, председник Пододбора за омладину и спорт, који су истакли важност спорта у друштву, као и важност сарадње и подршке Министарству за омладину и спорт од стране Пододбора за омладину и спорт и Одбора за образовање, науку, технолошки развој и информатичко друштво у имплементацији ових мера на најбољи могући начин.

 Након завршене дискусије, Одбор је, једногласно (12 гласова – ЗА) одлучио да предложи Народној скупштини да прихвати Предлог закона о изменама и допунама Закона о спречавању допинга у спорту, у начелу.

Известилац Одбора на седници Народне скупштине биће др Муамер Зукорлић, председник Одбора.

ДРУГА ТАЧКА ДНЕВНОГ РЕДА**:** **Разматрање Предлога закона о потврђивању Протокола за измену и допуну Споразума између Владе Републике Србије и Владе Сједињених Aмеричких Држава о научној и технолошкој сарадњи**

Уводне напомене поводом ове тачке дневног реда је изнео Бранко Ружић, министар просвете, науке и технолошког развоја. Упознао је присутне чланове Одбора, да је потписивање Протокола о научној сарадњи са Сједињеним америчким државама обављено 2010. године у Вашингтону а да су се обе стране договориле да Протокол има привремено дејство до ратификације споразума у парламенту. Научна и технолошка сарадња са САД је веома значајна и пружа велике бенефите, како научној заједници, тако и привреди наше земље. Пошто су у питању само временски рокови, додатна финансијска средства нису потребна. Обавеза потврђивања Споразума у парламенту је везана за делимичну измену и допуну овог споразума из 2010. године, чију су детаљну елаборацију у писаној форми добили чланови Одбора.

У дискусији је учествовао др Муамер Зукорлић, председник Одбора, који је истакао важност сваког споразума у области технолошке и научне сарадње, нарочито са овако великом и развијеном земљом као што су САД.

Након завршене дискусије, Одбор је, већином гласова (11 гласова – ЗА, 1 – није гласао), одлучио да предложи Народној скупштини да прихвати Предлог закона о потврђивању Протокола за измену и допуну Споразума између Владе Републике Србије и Владе Сједињених Aмеричких Држава о научној и технолошкој сарадњи.

Известилац Одбора на седници Народне скупштине биће др Муамер Зукорлић, председник Одбора.

ТРЕЋА И ЧЕТВРТА ТАЧКА ДНЕВНОГ РЕДА**: Разматрање Информације о раду Министарства, просвете, науке и технолошког развоја за период октобар – децембар 2020. године** и **Разматрање Информације о раду Министарства, просвете, науке и технолошког развоја за период јануар – март 2021. године**

На предлог председника Одбора, присутни чланови Одбора су се сагласили да се трећа и четврта тачка дневног реда обједине у расправи, с обзиром да су то Извештаји о раду министарства просвете, науке и технолошког развоја, само са различитим извештајним периодима, а да се гласању приступи појединачно, за сваки Извештај посебно.

Уводне напомене поводом ова два извештаја изнео је Бранко Ружић, министар просвете, науке и технилошког развоја. Министар је нагласио да су извештаји обимни и посебно је указао на велики број усвојених аката у претходним извештајним периодима, који говоре о континуитету у раду Министарства просвете, науке и технолошког развоја. Посебно је нагласио одређене сегменте који су урађени у сваком од сектора овог министарства, као што су оснивање Института за вештачку интелигенцију и чињеницу да се министарство бори са негативним ефектима које је изазвао *„Corona“* вирус. Истакао је да је пробни тест за „малу матуру“ одржан 9. и 10. априла, а да се главни тест за малу матуру очекује крајем јуна месеца. По питању високог школства, фокус је стављен на реализацију инфраструктурних објеката, за чију су реализацију обезбеђена средства од ММФ, као и средства од Светске банке, са којом је постигнут аранжман који се тиче предшколског образовања у Србији. Велика пажња се усмерава и на смештај ученика, па ће у врло кратком периоду бити завршена и изградња Дома за смештај ученика, што ће бити први изграђен дом након 60 година. Сектор инспекцијског надзора у Министарству добро функционише, опремају се научно технолошки паркови, међународна сарадња се одвија на високом нивоу и у припреми је Споразум са Народном Републиком Кином у области научно-технолошке сарадње. У припреми је и закон који ће вратити наше високошколске установе у Академску европску заједницу. Дигитализација и опремање школа ће и у наредном периоду бити један од приоритета Министрства, као и даља сарадња са „UNICEF“ у вези са поштовањем људских и мањинских права и треба нагласити да се у школама на територији Републике Србије, настава одвија на осам мањинских језика.

У дискусији су учествовали др Муамер Зукорлић, др Жарко Обрадовић, др Марко Атлагић, Братислав Југовић и Маријана Дукић Мијатовић.

 Председник Одбора је истакао да ће у наредном периоду Одбор за образовање, науку, технолошки развој и информатичко друштво, посебну пажњу посветити извештајима Министарства просвете, науке и технолошког развоја и биће одржаване и тематске седнице Одбора, како би се чланови Одбора што више укључили у рад Министарства и посветили више пажње појединостима из Извештаја. Замолио је чланове Одбора да се добро припреме за наредне седнице, да дају своје сугестије које се односе на рад Министарства просвете, науке и технолошког развоја али и да делегирају теме, на основу којих ће бити одржаване тематске седнице.

 Др Марко Атлагић је говорио о реформи васпитања и образовања и о незадовољству чињеницом да ова реформа није спроведена на адекватан начин. Наиме, навео је, да се у Србији није променио циљ васпитања и образовања од 90-их година прошлог века, те да је овај циљ још увек социјалистички а да ми, као друштво, живимо већ 30 година у периоду капитализма, па би се и сами циљеви васпитања и образовања требали мењати у складу са друштвеним променама. Неопходна је и присутност представника Завода за унапређење васпитања и образовања на седницама Одбора, јер је потребно редефинисати основни, а затим и предметне циљеве васпитања и образовања. Др Атлагић је истакао да је досадашња сарадња одбора са Министрством одлична, нарочито је похвалио пројекте који су започети у ресору науке и похвалио је добру организацију школства у овом периоду епидемије изазване *„Corona“* вирусом.

 Др Жарко Обрадовић је истакао да реформа образовања подразумева вишегодишњи рад, јер је образовање огроман и слојевит систем. Нагласио је потребу да се разговара о паду квалитета наставе у основним школама, што резултира проблемом великог броја „вуковаца“ и проблемом организовања матуре.

 Маријана Дукић Мијатовић, државни секретар у Министратву, задужена за Сектор високог образовања, истакла је чињеницу да се од новембра месеца 2020. године, од тренутка када је извршен пресек стања у Министратву, много тога урадило. Усвојена је Стратегија развоја науке за петогодишњи период а коначно усвајање Стратегије васпитања и образовања се очекује у мају месецу. Ова Стратегија има два основна начела, прво је правичност (да образовање буде доступно свима, под истим условима) и друго, реално знање. По новој Стратегији средње образовање ће бити обавезно, као и целоживотно учење, које ће се реализовати кроз разне програме намењене за ту област. Увођењем дигитализације је омогућено да се прати тржиште диплома, на начин да Министрство буде у могућности да путем персоналног броја ученика прати његово целокупно школовање.

 Усвојен је велики број аката, укључујући и подзаконска акта, која су недостајала да би се реализовало дуално високо образовање. Истакла је, да је формиран велики број радних група на нивоу Министарства, која напорно раде у многим сегментима овако великог система. Резултат овог напорног рада је видљив у чињеници, да је за извештајне периоде из поднетих извештаја, преко 90% лоцираних проблема решено у одређеним сегментима. До јуна месеца се очекује, уколико се епидемиолошка ситуација побољша, да Министарство реши до краја и остале проблеме који су затечени, у чему ће од велике помоћи бити сарадња са Одбором, односно сугестије чланова Одбора.

 Након завршене дискусије, **Одбор је** , сагласно члану 229. Пословника Народне скупштине **размотрио** **Информацију о раду Министарства, просвете, науке и технолошког развоја за период октобар – децембар 2020. године** и једногласно (12 гласова – ЗА) **одлучио да је прихвати**, о чему ће поднети извештај Народној скупштини.

Такође, **Одбор је**, сагласно члану 229. Пословника Народне скупштине, **размотрио Информацију о раду Министарства, просвете, науке и технолошког развоја за период јануар – март 2021. године** и једногласно (12 гласова – ЗА) **одлучио да је прихвати**, о чему ће поднети извештај Народној скупштини.

ПЕТА ТАЧКА ДНЕВНОГ РЕДА**:** **Разматрање предлога за организовање другог јавног скушања на тему: „Државни дата центар: информациона безбедност и заштита података“**

 Марина Рагуш, председник Пододбора за информатичко друштво и дигитализацију, образложила је свој предлог о организовању другог јавног скушања на тему: „Државни дата центар: информациона безбедност и заштита података“, које је планирано да се одржи 10. маја 2021. године, ван седишта Народне скупштине, у Крагујевцу, у државном „Дата центру“. Сви присутни чланови Одбора су добили у писаној форми предвиђени Нацрт програма јавног слушања, за које је предиђено да почне у 11 часова и траје до 15 часова. Потврђена је и материјално техничка подршка од стране „UNDP“. Планирано је да друго јавно сушање буде одржано у „хибридном моду“, тако да ће свим члановим Одбора, као и другим народним посланицима, бити омоћено да учествују „*on line“* наовом јавном слушању. Због ограничених капацитета у „Дата центру“, у Крагујевцу, као и епидемиолошких мера, потребно је да се пријави седам чланова Одбора који ће поред председника Одбора и председника Пододбора путовати у Крагујевац. Свим осталим члановима Одбора, као и заинтересованим народним посланицима који се пријаве да учествују у раду јавног слушања, биће достављен линк, путем кога ће им бити омогућено да „*on line“* прате јавно слушање и учествују у раду. Такође, до краја недеље ће бити познат и комплетан списак учесника овог јавног слушања као и коначан Програм.

 У дискусији је поред председника Пододбора Марине Рагуш, учествовао и председник Одбора, др Муамер Зукорлић, подсетивши све присутне да је Одбор за образовање, науку, технолошки развој и информатичко друштво на једној од претходних седница, донео начелну одлуку о одржавању серије јавних слушања, у организацији Одбора, а на иницијативу Пододбора за информатичко друштво и дигитализацију.

 Након завршене дискусије, Одбор је, једногласно (12 гласова – ЗА), у складу са чланом 84. Пословника, донео Одлуку да се у понедељак, 10. маја 2021. г, са почетком у 11 часова, у Крагујевцу, Државном дата центру, Саве Ковачевића, одржи друго јавно слушање на тему „Државни дата центар: информациона безбедност и заштита података“, на које ће бити позвани представници Владе Републике Србије и Канцеларије за информационе технологије и електронску управу, УНДП, РАТЕЛ, Министарства унутрашњих послова, Министарства одбране, Повереника за информације од јавног значаја и заштиту података о личности, цивилног сектора и „IT“ медија.

 Седница је завршена у 14,50 часова.

 Седница је тонски снимана.

 СЕКРЕТАР ПРЕДСЕДНИК

 др Муамер Зукорлић